Ansgarkirken
Ansgarkirken er en kirke i Hedehusene Sogn, der ligger centralt i Hedehusene ud til Hovedgaden.
Syd for kirken ligger kirkegården, som er omgivet af træer og grønne arealer, mens der mod nord er plæne og en murstensmur ud mod Hovedgaden. Umiddelbart nordøst for kirken ligger sognegården, som er sammenbygget med skibets nordøstende, og vest herfor står Kallerupstenen, som er Danmarks ældste runesten.
Kirken i hvidtede kalksten er opført i nyromansk stil i 1921 efter tegning af arkitekt Fredrik Appel (1884-1962) og består af et langhus med apsisafslutning mod øst samt et tårn fra 1940 i vestenden, hvis gavle er udsmykket med blændingsdekorationer, dvs. dekorative murnicher. Kirkens fremtoning såvel ude som inde præges i dag af en renovering i 2004, hvor kirkens oprindelige, små vinduer blev erstattet af de nuværende, ligesom kirkens inventar blev gennemgående forandret.
Indvendigt fremstår kirken i dag som et lyst og indbydende rum, præget af de hvidkalkede vægge, det lysegrå flade bræddeloft og de store vinduer.
Kirkens inventar er i dag let og farverigt, helt igennem præget af den store renovering i 2004, hvor det oprindelige inventar blev udskiftet.
Kirkens ældste dekoration er apsissens maleri, ”Påskemorgen”, som er malet af Niels Winkel i 1980.
Alterbordet med det tilhørende kors i rustfrit stål er fra 2004, udført efter tegning af Nova5 Arkitekter A/S, der stod for kirkens renovering. Det samme gør sig gældende for den enkle prædikestol i rustfrit stål, alterskranken og det tilhørende knæfald, som er beklædt med sælskind.
De oprindelige stolestader, dvs. kirkebænkene, i mørkt træ fra kirkens opførelse blev ved kirkens renovering erstattet af de nuværende, løststående stole, som med deres farvevæld bryder det ellers gråligt-hvide kirkerum.